Fin-Newsbook, Desmond Zammit Marmarà jintroduċi l-blog tiegħu billi jikteb li "hu partitarju Laburista u għaldaqstant huwa wieħed minn dawk li m'għandhom ebda xewqa li jaraw lil Dr Adrian Delia jsir Prim Ministru ta' Malta. " Huwa jikkonkludi billi jgħid li "huwa wieħed minn dawk li se jkompli jagħmel l-almu tiegħu biex tal-Labour jibqgħu fil-gvern u biex il-PN taħt Dr Adrian Delia jibqa' fl-Oppożizzjoni". Jekk kiteb dan kollu biex mingħalih iserrħilna rasna li huwa m'għandu ebda ħsieb moħbi hu u jiddefendi lil Dr Delia, Zammit Marmarà fallielu bil-kbir. U ma ġabhiex żewġ minħabba l-fatt li Desmond Zammit Marmarà jikteb bil-mod kif jikteb għax huwa partitarju Laburista. B'Delia bħala Kap tal-Oppożizzjoni jaf li jista' jserraħ rasu li l-PN jibqa' fl-Oppożizzjoni. Din hija r-raġuni għala, għall-ewwel darba fl-istorja riċenti, nies fil-qalba tal-Partit Laburista, inkluż il-mexxej, qed jiddefendu bi ħġarhom lill-Kap tal-Oppożizzjoni. Id-demokrazija ma tiġix mhedda meta jkollna mexxejja kredibbli. Li kieku Delia kellu jagħmel dak li suppost ilu li għamel u warrab, l-unika theddida għad-demokrazija li jkollna tkun ġejja miż-żamma tas-setgħa f'idejn tal-Labour. L-istejjer li xxandru dwar Delia wieħed forsi jista' jsejjħilhom "allegazzjonijiet". Iżda huma dawn l-allegazzjonijiet li qegħdin isikktu lill-Oppożizzjoni. Kif tista' l-Oppożizzjoni tikkritika l-imġieba tal-gvern meta l-Kap tal-Oppożizzjoni jingħad li jġib ruħu bl-istess mod? Jien m'jinix membru tal-PN u, għalkemm fl-imgħoddi vvutajt PN kemm il-darba, għamilt dan għaliex il-PN kien il-Partit li jirrifletti l-prinċipji li huma għal qalbi u mhux għaliex għandi xi lejalta' għamja jew inkundizzjonata għall-PN. Lanqas m'jien membru tal-"fazzjoni ta' kontra Delia". Kontra Delia bħala persuna privata m'għandi xejn u jien m'għandi ebda ambizzjoni li nakkwista s-setgħa. Il-partit li vvutajt għalihom fl-aħħar elezzjoni jiffurmaw l-Oppożizzjoni u jien waħda minn dawk li mingħand il-mexxejja tagħna nistenna li jkun hemm imġieba eżemplari. Barra min hekk, nammetti li oppożizzjoni b'saħħitha ma nistgħux ngħaddu mingħajrha inkella jkollna stat b'partit wieħed. Mexxej m'huwiex il-partit u partit politiku m'huwiex skwadra tal-futbol (għelkemm sforz it-taħwid li ħalla warajh Delia f'Birkirkara FC wieħed forsi jista' jinħafer jekk ifixkel wieħed mal-ieħor). Desmond Zammit Marmarà għandu ħafna xi jgħid dwar dik li huwa jikkunsidra li jammonta għal imġieba integra u li "jiġri x'jiġri" tibqa' ssegwi lill-mexxej. Ma tkunx integru jekk int issegwi mexxej jiġri x'jiġri. L-integrita' titlob li l-partit u l-pajjiż għandhom jingħataw priorita' fuq il-gwadann personali. Titlob li jintgħażlu mexxejja li jġibu ruħħom b'mod li jqallagħlhom il-lejalta' u r-rispett. Meta tisma' politiċi anzjani tal-PN li servew fl-imgħoddi jistqarru li "qatt ma raw lill-partit f'dan l-istat tal-biki" ikunu nistgħu nikkonkludu bla tlaqliq li l-"Mod Ġdid" ta' Delia la jnissel fina rispett u lanqas lejalta' għamja. Madankollu Desmond Zammit Marmarà jagħmel mistoqsija valida: x'kwalita' ta' politika qegħdin noffru liż-żgħażagħ li jixtiequ jkunu ta' servizz lill-poplu fil-qasam politiku? Huwa appuntu għaliex irridu naraw x'wirt se nħallu lil ta' warajna li jien u ħafna oħrajn tal-fehma li neħtieġu kap tal-oppożizzjoni aħjar milli għandna. Nagħlaq dan l-artiklu billi nissellef il-kliem ta' Luke Fowley, politiku Awstraljan li kien fl-aħbarijiet f'Ottubru li għadda wara li sab ma' wiċċu allegazzjonijiet li ta fastidju. Huwa ċaħad l-allegazzjonijiet u qal li dawn kienu foloz. Kien jaf ukoll li sakemm kien qed jiġi investigat, kellu jwarrab mill-kariga għax hekk titlob is-sewwa. Araw x'kiteb: "L-ewwel ħaġa li rrid ngħid hi li l-allegazzjonijiet li saru kontrija llum u li xxandru mill-ABC huma foloz. Qabbadt avukati biex jinbdew proċeduri immedjati ta' diffamazzjoni fil-qorti federali tal-Awstralja. "Madankoll, mhux possibli għalija li niġġieled biex inaddaf ismi u niġġieled elezzjoni fl-istess ħin. Mhux possibbli li nagħmel it-tnejn f'daqqa". "Għaldaqstant se nwarrab mit-tmexxija tal-Partit Laburista b'effett mil-lum biex min jilħaq f'loki jkun jista' jiffoka l-enerġija kollha tiegħu biex jegħleb lill-gvern Liberali Nazzjonali". Dan huwa dak li jseħħ f'pajjiż normali u demokratiku. Wasal iż-żmien li l-valuri demokratiċi li ngħidu li nemmnu fihom nipprattikawhom hawn Malta wkoll. Previous: Kwistjoni privata? Next: Ħbieb tal-annimali window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
Guest Post: ir-raġuni għala jriduh jibqa' f'postu